James Rennell Rodd

Unge år

James Rennell Rodd var eneste sønn av major James Rennell Rodd (1812–1892) og Elizabeth Anne Thomson, datter av Anthony Todd Thomson. På farssiden nedstammet han fra geografen James Rennell.
Rodd utdannet seg ved Haileybury and Imperial Service College og Balliol College, Oxford, hvor han var tilknyttet gruppen rundt dikteren Oscar Wilde. Wilde hjalp Rodd i utgivelsen av hans første diktsamling, Rose Leaf and Apple Leaf og skrev en introduksjon til den. Etter hvert som Wilde begynte å gjøre offentlig skandale kjølnet deres vennskap.

Diplomat

James Rennell Rodd begynte sin karriere som britisk diplomat i 1883 og hadde underordnede stillinger ved de britiske ambassadene i Berlin, Roma, Athen og Paris. Fra 1894 til 1902 arbeidet Rodd under generalkonsulen i Egypt, Evelyn Baring. Rodd spilte en viktig rolle i forhandlingene om den britisk-etiopiske avtalen av 1897, med keiser Menelik II av Etiopia. I 1902 returnerte han til ambassaden i Roma og ble der de neste to årene. 
I 1904 ble Rodd utnevnt til britisk minister i Sverige (og inntil november 1905, Norge), men ankom ikke tjenestelandet før 17. januar 1905. Han spilte en aktiv og nøytral rolle i forbindelse med oppløsningen av unionen mellom Sverige og Norge, for sin innsats ble han tildelt storkorset av Nordstjerneordenen av kong Oscar II. Etter unionsoppløsningen fortsatte han som britisk minister i Sverige inntil 1908.
Senere samme år ble han utnevnt til britisk ambassadør i Italia. Rodd var stasjonert der inntil 1919 og spilte en viktig rolle i å sikre at Italia sluttet seg til Trippelententen. Rodd forlot diplomatiet i 1919, men deltok allikevel på et oppdrag i Egypt i 1920 med Lord Milner og var britisk delegat i Folkeforbundet fra 1921 til 1923. Han var også parlamentsmedlem for Det konservative partiet for kretsen St Marylebone mellom 1928 og 1932.

Forfatter

I tillegg til tjenesten som diplomat var Rodd også en anerkjent poet og spesialist på antikkens Hellas og Romerriket. Han utgav sine memoarer under tittelen Social and Diplomatic Memories, i tre bind mellom 1922 and 1925. Hans dagbøker ble utgitt i 1981 av Torsten Burgman, og redigert av Victor Lal i 2005.

Æresbevisninger

Rodd ble utnevnt til følgesvenn av Order of the Bath (CB) i 1897, kommandørridder av Sankt Mikaels og Sankt Georgs orden (KCMG) i 1899, storkorsridder av Victoriaordenen (GCVO) i 1905, storkorsridder av Sankt Mikaels og Sankt Georgs orden (GCMG) i 1915 og storkorsridder av Order of the Bath (GCB) ved nyttårsutnevnelsene (New Year Honours) i 1920. Han ble utnevnt til det kongelige råd i 1908 og i 1933 ble han adlet som baron Rennell av Rodd i Hereford.

Familie

Rodd giftet seg med Lilias Georgina Guthrie, datter av James Alexander Guthrie, i 1894. De hadde fire sønner og to døtre. Deres tredje sønn, Peter Rodd, giftet seg med forfatteren Nancy Mitford, datter av David Freeman-Mitford, 2. baron Redesdale og en av de berømte søstrene Mitford. Deres eldste datter Evelyn Violet Elizabeth Rodd var parlamentsmedlem for det konservative partiet og ble adlet som baronesse Emmet av Amberley i 1965. Parets andre datter Gloria Rodd giftet seg med kunstmaleren Simon Elwes, fikk fire sønner med han, blant dem portrettmaleren Dominick Elwes, hvis sønn er skuespilleren Cary Elwes. 
Lord Rennell døde i juli 1941, i en alder av 82, og ble etterfulgt i baroniet av sin andre og eldste gjenlevende sønn Francis James Rennell Rodd, som senere ble president for Royal Geographical Society.